Мотиви към Наредба за изменение и допълнение (НИД) на Наредба № 4 от 2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци 

I. Причини, които налагат разработването на НИД на Наредба № 4 от 2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци 
[bookmark: _GoBack]Проектът е разработен в изпълнение на мярка № 166 от Плана за действие за 2026 г. с мерките, произтичащи от членството на Република България в Европейския съюз, като целите, които се поставят са свързани с въвеждане в националното законодателство на Директива (ЕС) 2024/1785 на Европейския парламент и на Съвета от 24 април 2024 година за изменение на Директива 2010/75/ЕС на Европейския парламент и на Съвета относно емисиите от промишлеността (комплексно предотвратяване и контрол на замърсяването) и на Директива 1999/31/ЕО на Съвета относно депонирането на отпадъци. Съгласно Директива (ЕС) 2024/1785, разпоредби й следва да бъдат въведени в националното законодателство до 1 юли 2026 г.

II. Цели, които се поставят: 
Общата цел на проекта е да се сведе до минимум въздействието на замърсяването върху здравето на хората и околната среда чрез намаляване на вредните емисии от промишлеността.
С проекта на НИД на Наредба № 4 от 2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци се цели постигане на допълнителна яснота по отношение на критериите за оценка на това дали очистените газове или течности, получени при газификацията и пиролизата на отпадъци, са достатъчно очистени до такава степен, че преди изгарянето им вече не представляват отпадъци. В допълнение се цели разширяване и прецизиране на режима за мониторинг на емисиите, като това обхваща не само нормалната експлоатация, но и периодите на пускане и спиране на инсталациите, включително чрез периодични измервателни кампании за PCDD/F и диоксиноподобни PCB.

III. Финансови и други средства, необходими за прилагането на новата уредба:
Предложеният проект на НИД на Наредба № 4 от 2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци не води до въздействие върху държавния бюджет, тъй като за прилагане на наредбата не се изисква използването на средства от държавния бюджет. За изпълнение на изискванията на наредбата не се налага разходване на допълнителни финансови средства от задължените субекти.

ІV. Очаквани резултати от прилагането на НИД на Наредба № 4 от 2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци 

Прилагането на НИД на Наредба № 4 от 2013 г. за условията и изискванията за изграждането и експлоатацията на инсталации за изгаряне и инсталации за съвместно изгаряне на отпадъци се очаква да доведе до намаляване на емисиите от инсталации за газификация и пиролиза чрез въвеждане на условие третираните газове или течности, използвани за изгаряне, да осигуряват емисионни нива, по-ниски или съпоставими с тези на най-малко замърсяващите конвенционални горива и на стандартното изгаряне на отпадъци. Създават се предпоставки за насърчаване на по-чисти и иновативни технологии, повишаване на правната яснота при определяне на приложимия режим и едновременно с това гарантиране на високо ниво на защита на човешкото здраве и околната среда. В допълнение ще се постигне повишена надеждност и пълнота на данните за емисиите, по-ефективен контрол върху отделянето на силно токсични органични замърсители и засилена защита на човешкото здраве и околната среда чрез тяхното предотвратяване или свеждане до минимум.
С проекта ще се постигне хармонизиране на изискванията на националното законодателство с изискванията на ЕС в областта на управлението на отпадъците. 

V. Анализ на съответствието с правото на Европейския съюз:
Предложеният акт предвижда транспониране на нормативен акт на институции на Европейския съюз, поради което е изготвена и приложена справка за съответствие с Правото на ЕС.

